Drie in Suid-Kaap vas oor drank | Netwerk24
25 Januarie 2021 17:47
In een voorval was lede van die Eden-kluster-misdaadbestrydingspan Vrydag besig met 'n operasie in Knysna se sentrale sakekern toe inligting ontvang is oor 'n Toyota Hilux-bakkie met kentekens van 'n onderneming daarop wat drank glo aflewer nadat bestellings op sosiale media geplaas is.
Die bakkie is later by Hedgestraat gesien en deur die polisie voorgekeer.
Van die drank wat in Knysna gevind is. Foto: Verskaf
Die bottels wodka en whiskey wat in George gevind is. Foto: Verskaf
Die polisie het die bakkie deurgesoek en 'n paar bottels drank daarin gevind. Die 48-jarige bestuurder is in hegtenis geneem.
Die polisie is toe na die man se woning, asook 'n stoor in die nywerheidsgebied, waar nog drank gevind is. Beslag is gelê op drank ter waarde van sowat R17 000.
Luidens 'n polisieverklaring staar aanklagte van die vervoer en verkoop van drank sonder 'n lisensie die man in die gesig.
In nog 'n voorval het die polisie Saterdagaand 'n operasie van stapel gestuur in Knysnastraat in Lavalia, George, nadat inligting ontvang is oor die verkoop van drank. Die polisie het beslag gelê op tien bottels drank (whiskey en wodka) wat by twee mans van onderskeidelik 22 en 24 jaar oud in 'n motor gevind is. Hulle is in hegtenis geneem op aanklagte van die verkoop van drank sonder 'n lisensie, asook die vervoer van drank.
Al drie mans sal binnekort in die hof verskyn.
Die polisie waarsku mense dat die verkoop en vervoer van drank kragtens huidige inperkingsmaatreëls verbode is.